
Päevakord:

Värbamine
Õppekavad ja ainekavad
Kooli hoonete ehitamise/renoveerimise tegevused ja ajakava.
Õppetöö korraldamine 2024/2025 õppeaastal (tundide algus ja lõpp, koolibusside ajad, õppetöö ehitamise/renoveerimise ajal, jne).
Rohelise Kooli programmi tegevused/saavutused.
Muud päevakohased teemad.
Järgmine hoolekogu koosolek.

Päevakorra teemade arutelu ja otsused:


1. Värbamine
Uueks õppeaastaks otsitakse:
· Tehnoloogia õpetajat täiskoormusega (kaks praegust õpetajate lahkuvad, kellest üks suundub pensionile);
· Vene keele õpetajat täiskoormusega (praegune õpetaja suundub pensionile);
· B-võõrkeele õpetajat (saksa keel) täiskoormusega. Hoolekogult saabus küsimus, kas soome keel B-võõrkeelena oleks mõeldav? Kooli juht vastas, et soome keele õpetajaks Eestis õppida ei saa ja seetõttu Soome keelt B-võõrkeelena õpetada ei saa;
· Muusika õpetajat 0,5 koormusega (kaks praegust õpetajat vähendavat koormust); 
· Keemia õpetajat täiskoormusega (tänastel õpetajatel puudub vajalik kvalifikatsioon, kuid kui uut õpetajat ei leita, siis kõik praegused õpetajad on valmis jätkama ka 2024/25 õppeaastal);
· Abi- ja asendusõpetajat täiskoormusega;
· Juhiabi-personalispetsialisti täiskoormusega (sekretär suundub pensionile);
· Raamatukogu töötajat täiskoormusega (üks töötaja suundub pensionile);
· Gümnaasiumi valikkursuste andjat.
Kuulutused lähevad esimesel võimalusel üles ja on esialgu üleval 6. maini. Vajadusel jätkatakse kuulutamist.

2. Õppekavad ja ainekavad
Kooli juht tutvustas uue õppekava kontseptsiooni. Lisatud käesoleva protokolli lisasse. Klassikaliselt kirjeldavalt dokumendilt minnakse üle kujundlikule dokumendile. Jätkub töö dokumentide täiendamisega.
 
3. Koolihoonete ehitamise/renoveerimise tegevused ja ajakava.
Juulis 2024 algab lammutus, septembris 2024 on plaan alustada ehitustegevusega ja umbes september 2025 on hoone valmis. Hetkel toimuvad iganädalased ehituskoosolekud. Paralleelselt käib lammutus-, ehitus- ja sisearhitektuuri projektide koostamine. Täpsem ülevaade lammutus mahust ja uute ruumide kohta käesoleva protokolli lisas.
Õppetöö ehitustegevuse ajal:
· Jätkub distantsõpe, mille maht selgub augustis 2024. Kooli juhi hinnangul distantsõpet 100% vältida ei saa. Distantsõppe mahtu üritatakse minimeerida nii palju kui võimalik;
· Kõikide klassiruumide kasutust hakatakse kuvama tunniplaanis, et tekiks ülevaade vabadest ruumidest;
· Arendusjuhi/projektijuhi ruum tehakse klassiruumiks;
· Vana võimla kujundatakse laoks ja tehnoloogia klassideks;
· Õpikutekogu kolitakse Viive tuppa – alustatakse kohe;
Kolimisega alustatakse juunis. Suuremamahuline kolimine plaanitakse teha spordipäeva raames (4.juuni), kaasates õpilasi.
Hoolekogult saabus küsimus, et millal saabub otsus renoveeritava majaosa kohta? Valla esindaja vastas, et peaks tulema mais.

4. Õppetöö korraldamine 2024/2025 õppeaastal (tundide algus ja lõpp, koolibusside ajad, õppetöö ehitamise/renoveerimise ajal, jne).
Uus õppetöö korraldus lihtsustab õppetöö planeerimist ehitustööde ajal. 
Kooli õppetöö korraldus muutub alates uuest õppeaastast. Kooli juht tutvustas uut päevakava:
· Hommikused bussid jõuavad hanke tingimuste järgi 8:15/8:20 Kuusalu Keskkooli. Õhtused bussiajad jäävad samaks;
· Tunnid algavad 8:40;
· Õpetajate infovahetund hakkab toimuma esmaspäeval 8:10-8:30 (enne tunde);
· Klassijuhataja tunnid – plaan paigutada klassijuhataja tunnid tunniplaani viimasteks tundideks (45 min).
Täpsem info käesoleva protokolli lisas.
Hoolekogu liige väljendas muret, et hilisem tundide algus võib põhjustada olukorra, kus lapsed tuuakse siiski varem kooli ja arvestatav hulki lapsi sisustavad ise oma äranägemise järgi aega koolimaja peal. Kooli juht vastas, et antud oht on, aga olukorda plaanitakse septembris kohe aktiivselt monitoorida ja probleemide ilmnemisel otsitakse lahendusi jooksvalt.

5. Rohelise Kooli programmi tegevused/saavutused.
Fookuses on toitlustus:
· Peakokk ja haldusjuht osalevad koolitussarjas "SchoolFood4Change";
· Toidu kaalumine toimub kooliaasta lõpuni;
· Kampaania käigus vähendati märgatavalt ära visatava toidu koguseid (järeldus pärast kahe esimese nädala andmete võrdlemist). Lisaks toimus arendusjuhi poolt õpilastele juhiste andmine ja tagasisidestamine (äravisatavate koguste osas). Hoolekogult saabus ettepanek korrata kommunikatsiooni. Hoolekogult saabus küsimus, et kas juhised toidu võtmise osas on ka kuskil üleval? Arendusjuht vastas, et on küll.
Hoolekogu liige tõi välja, et nüüd kuvatakse sööklas sööma minnes õpilaspileti pilti ja see on põhjustanud kiusu. Kooli juht vastas et, kes soovib saab oma pilti muuta. Pildi kuvamine on vajalik, et vähendada pettuste arvu (kasutatakse teiste õpilaste õpilaspileteid, jne). Arutati ka seda, et kas on otstarbekas kuvada neid pilte suurel ekraanil, mis on söögisaali töötajate selja taga ja nähtav kõigile järjekorras seisjatele, kuid mitte nii hästi töötajatele, aga väidetavalt ei ole võimalik ekraani mujale paigutada.
Lisaks toitlustuse fookusele käis Keskkonnake 1. klasse prügi sorteerimise osas koolitamas. Kliimaministeeriumi esindaja käis gümnaasiumis rääkimas kliima ja rohereformi teemadel.

6. Muud teemad

· Matemaatika tasemerühmad - veebist saabus küsimus, et kas on võimalik teha alates järgmisest õppeaastast matemaatika tasemerühmasid? Kooli juht vastas, et tehakse nii palju kui võimalik, aga võib juhtuda, et seoses ehitustöödega toimub aastaks ajutine tasemerühmade vähendamine.
· Õpilaste distsipliin kooli garderoobis – õpilased veedavad garderoobis aega, paigutavad teiste riideid ümber, jne. Kooli juht vastas, et lammutatavast osast tuuakse kaamerad ja paigutatakse ümber kooli probleemsematesse kohatadesse.
· Töötubade päev – üleskutse registreeruda töötubadesse. Kooli juht kutsus hoolekogu liikmeid üles aktiivselt panustama. 
· Rahulolu – uuringud – oodatakse tagasisidet 10. maini. 
· Pikemad tunnid – hoolekogult küsimus, et kuidas peavad ATH käitumisega õpilased vastu? Kooli juht vastas, et selleks palgataksegi abi- ja asendusõpetaja (kelle üheks eesmärgiks ongi käitumisraskustega õpilaste toetamine tunni ajal). Hoolekogu liikmelt saabus ettepanek kommunikeerida rohkem kuidas ja mis muutub uuest õppeaastast tunni struktuuris. Kooli juht vastas, et plaan on viia kommunikatsioon lastevanemateni kooli üldkoosoleku raames (mis plaanitakse teha tavapärasest varem). 
· Tervist Edendav Kool – hoolekogult saabus küsimus, et kas kool on veel programmis osaline? Kooli juht vastas, et on küll, aga me pole seal väga aktiivsed. Täpsemal uurimisel selgus, et kool ei osale enam programmis ja seetõttu võiks kooli veebilehelt ka programmi logo eemaldada.
· Õpilaste esindaja andis tagasisidet, et algklasside tunnikell häirib teisi õpetajaid ja õpilasi. Kooli juht vastas, et tulevikus probleem kaob ära, sest tundide ajad ühtlustuvad.
· Pildistamine – hoolekogult saabus küsimus, et kas klasside pildistamist võiks teha sügisel? Keegi ei osanud vastata, miks on kujunenud nii, et pildistamine on kevadel. Varasemalt olevat olnud sügisel, kuid pärast koroona pandeemiat on pildistamine kevadeti. Antud ettepanekut edasi ei arutatud.
· Kooli lõpp – 7. juunil toimuvad aktused. Seoses Keilas toimuva laulu- ja tantsupeoga toimuvad algklasside aktused 5. juunil. Täpsem info kooli kodulehel kooli kalendris.
· Võõrkeele huviring – hoolekogult saabus küsimus, et kas on kaalutud võõrkeele huviringi? Kooli juht vastas, et selle õppeaasta alguses tehti ettepanek võõrkeele õpetajatele, aga õpetajatel puudus huvi.

7. Järgmine hoolekogu koosolek
Ettepanek korraldada järgmine hoolekogu koosolek kolmapäeval, 12. juuni 2024 kell 18:00. Kui midagi peaks muutuma, siis anname sellest jooksvalt teada. 
 



Tanel Tomson                             Eveli Tänav
Juhataja                                      Protokollija        

